b"\n_START_ARTICLE_\nAlissa Gal\xc2\xb7li\xc3\xa0mova\n_START_SECTION_\nResultats destacats en competici\xc3\xb3\n_START_PARAGRAPH_\nEs proclam\xc3\xa0 dos cops Campiona del m\xc3\xb3n femenina Sub-16, el 1987 a Innsbruck i el 1988 a Timi\xc5\x9foara._NEWLINE_El 1988 va guanyar el Campionat del m\xc3\xb3n juvenil femen\xc3\xad, celebrat a Adelaida._NEWLINE_El 1997 es va proclamar Campiona femenina de R\xc3\xbassia._NEWLINE_El desembre de 1997, va guanyar el torneig de Candidates pel campionat del m\xc3\xb3n femen\xc3\xad celebrat a Groningen, Pa\xc3\xafsos Baixos. Es va programar que jugu\xc3\xa9s un matx contra Xie Jun, que havia estat segona, l'agost de 1998 i la guanyadora del matx hauria de jugar un matx el novembre de 1998 contra Zsuzsa Polgar per decidir la nova campiona del m\xc3\xb3n._NEWLINE_Per\xc3\xb2 tot just despr\xc3\xa9s que fos programat el matx contra Xie Jun, Gal\xc2\xb7li\xc3\xa0mova protest\xc3\xa0 perqu\xc3\xa8 el matx sencer s'havia previst per jugar a la Xina, el pa\xc3\xads de la seva rival, perqu\xc3\xa8 nom\xc3\xa9s la Xina havia ofert una bossa de premis suficient. Gal\xc2\xb7li\xc3\xa0mova que la meitat del matx es jugu\xc3\xa9s a Kazan, R\xc3\xbassia, per\xc3\xb2 els russos no varen poder aportar la quantitat econ\xc3\xb2mica necess\xc3\xa0ria. Finalment, quan Gal\xc2\xb7li\xc3\xa0mova no es va comprometre a jugar, el matx va ser derogat, en favor de Xie Jun._NEWLINE_La FIDE llavors va programar un matx entre Xie Jun i Zsuzsa Polgar pel novembre de 1998. Polgar per\xc3\xb2, va dir que no podria jugar en aquell moment perqu\xc3\xa8 estava embarassada. Despr\xc3\xa9s que hagu\xc3\xa9s nascut el seu fill, Tom, el mar\xc3\xa7 de 1999, la FIDE va mirar de programar un nou matx. Aquest cop Polgar va al\xc2\xb7legar que no podia jugar perqu\xc3\xa8 estava cuidant el seu nad\xc3\xb3._NEWLINE_Finalment, despr\xc3\xa9s de diversos intents d'organitzar un matx que s'hauria d'haver disputat ja el 1998, la FIDE va declarar que Polgar havia perdut el t\xc3\xadtol, que restava vacant. Llavors la FIDE va decidir organitzar un matx entre Gal\xc2\xb7li\xc3\xa0mova i Xie Jun v\xc3\xa0lid pel Campionat del m\xc3\xb3n. Aquest cop, Gal\xc2\xb7li\xc3\xa0mova s\xc3\xad que va voler jugar, perqu\xc3\xa8 la seva demanda inicial havia estat satisfeta, en tant que R\xc3\xbassia havia aconseguit els diners per organitzar la meitat del matx. Finalment es va celebrar a Kazan, R\xc3\xbassia i Shenyang, Xina, l'agost de 1999 i Xie Jun va guanyar per 8.5 - 6.5._NEWLINE_El mar\xc3\xa7 de 2006, Gal\xc2\xb7li\xc3\xa0mova va assolir novament la final del campionat del m\xc3\xb3n, la qual va disputar i perdre contra Xu Yuhua._NEWLINE_Els anys 2009 i 2010 guany\xc3\xa0 el campionat femen\xc3\xad de R\xc3\xbassia."